ร.ต.อ.พ่อนายช่างนกแอร์ ข้องใจ ลูกชายโดดหนีไม่ทัน จี้ผู้บริหารชี้แจง
ร.ต.อ.อดีต รองสวป.สภ.เกาะสมุย พ่อของนายช่างภาคพื้นดินนกแอร์ รับศพลูกชายที่ รพ.ภูมิพลฯแล้ว ท่ามกลางความโศกสลด นำศพไปตั้งบำเพ็ญกุศลวัดบ้านเกิด เจ้าตัวยังข้องใจทำไมลูกถึงกระโดดหนีไม่ทัน วอนต้นสังกัดเห็นใจ ขณะที่แฟนสาวทิ้งคำถาม เหตุซ้ำรอยปี 60กรณีเครื่องบินสายการบินนกแอร์ เที่ยวบิน DD6458 เส้นทางดอนเมือง-นครศรีธรรมราช ชนกับรถลากเครื่องบินของสายการบินนกแอร์ เป็นเหตุให้เจ้าหน้าที่ขับรถลากได้รับบาดเจ็บ และมีช่างอีกรายบาดเจ็บสาหัส ก่อนไปเสียชีวิตที่โรงพยาบาลภูมิพลฯ เหตุเกิดขึ้นภายในสนามบินดอนเมือง เมื่อเวลา 08.00 น.วันที่ 7 ก.พ.ที่ผ่านมา ตามที่เสนอข่าวไปแล้วนั้นความคืบหน้าเมื่อเวลา 10.00 น. วันที่ 8 ก.พ.63 ที่แผนกนิติเวชวิทยาโรงพยาบาลภูมิพลฯ ร.ต.อ.สัมพันธ์ อ่อนชะอำ อายุ 61 ปี อดีต รองสวป.สภ.เกาะสมุย จ.สุราษฎร์ธานี นางราตรี อ่อนชะอำ อายุ 55 ปี พ่อแม่ของนายธนิสร อ่อนชะอำ หรือโต้ง อายุ 27 ปี นายช่างภาคพื้นดินของบริษัทสายการบินนกแอร์ (จำกัด) มหาชน ที่เสียชีวิตจากเหตุการณ์ดังกล่าว พร้อมครอบครัว ญาติพี่น้อง และเพื่อนร่วมงานของนายธนิสร เดินทางมาติดต่อรับศพผู้ตาย นำขึ้นเครื่องบินจากสนาบินดอนเมืองกลับไปบำเพ็ญกุศลทางศาสนาที่วัดศรีทวีป (วัดใหม่) หมู่ 3 ต.อ่างทอง อ.เกาะสมุย จ.สุราษฎร์ธานี บ้านเกิด ผลการผ่าชันสูตรศพเบื้องต้น ผู้ตายตับฉีกขาดจากอุบัติเหตุการจราจร โดยบรรยากาศเป็นไปอย่างโศกเศร้าร.ต.อ.สัมพันธ์ พ่อผู้ตายกล่าวด้วยน้ำตาว่า ตนมีลูก 2 คน นายธนิสร หรือโต้ง เป็นตนโตมีความสำคัญต่อครอบครัว เพราะตนเกษียณอายุราชการแล้ว โต้งส่งเงินให้แม่ทุกเดือน ตอนนี้ยังไม่มีผู้ใหญ่ของสายการบินมาชี้แจงถึงเหตุการณ์ที่เกิดขึ้น แต่เท่าที่ทราบจากเพื่อนของลูกนั้น คือในตอนเกิดเหตุ ลูกตนอยู่บนรถและกำลังลากเครื่องบิน จากนั้นเพลารถก็หลุดทำให้เครื่องบินก็ค่อยๆ ไหลมาชนกับรถลาก แต่ไม่ทราบทำไมลูกตนถึงกระโดดหนีไม่ทันโดยสภาพศพลูกชายตนมีแผลที่หน้าท้อง อย่างไรก็ตาม ตนต้องการให้องค์กรต้นสังกัดได้เห็นใจกับลูกตนบ้าง เพราะตลอดการทำงานมา 4-5 ปีนี้ ลูกตนก็มุมานะทำงาน ไม่เคยมีปัญหาอะไร อีกทั้งตนก็เป็นข้าราชการตำรวจเก่า ก็จะสอนลูกชายตนให้มีระเบียบวินัยเสมอส่วนด้านคดีต้องการให้ตำรวจสอบสวนสาเหตุที่ทำให้ลูกเสียชีวิตอย่างรวดเร็วที่สุดขณะที่ น.ส.ลักษมี รอดพันธุ์ อายุ 25 ปี แฟนสาวผู้ตาย กล่าวว่า ก่อนหน้านี้ไม่นาน ตนมีลางสังหรณ์ว่าหากแฟนไม่อยู่แล้วตนจะเป็นอย่างไร ซึ่งวันเกิดเหตุ ก็เพิ่งจะพบกันตอนเช้าที่ออฟฟิศ และยังหยอกล้อกันอยู่เลย ทั้งนี้ตนกังวลเรื่องการเคลื่อนย้ายศพกลับบ้านเกิด เพราะจะมีเรื่องค่าใช้จ่ายในการดำเนินการต่างๆ อีกทั้งทางครอบครัวอยากให้ส่งศพทางเครื่องบิน ส่วนเหตุการณ์ที่เกิดขึ้นก็ขอให้ว่ากันตามถูกผิด เพราะเชื่อว่าทางองค์กรน่าจะมีหลักการตรวจสอบอยู่แล้ว แต่ญาติก็ควรได้รับรู้ว่าตอนนี้ดำเนินการไปถึงไหนแล้ว อีกทั้งเมื่อปี 2560 ก็ทราบว่าเคยมีเหตุการณ์ลักษณะเดียวกันเกิดขึ้นมาแล้ว แต่ทำไมถึงมาเกิดเหตุซ้ำอีก จึงเกิดคำถามว่าทางองค์กรได้หมั่นตรวจสอบดูแลรักษาอุปกรณ์หรือไม่ด้าน พ.ต.อ.รังสรรค์ สอนสิงห์ ผกก.สน.ดอนเมือง เปิดเผยว่า ช่วงเวลา 16.30-21.30 น. ทางเจ้าหน้าที่ตำรวจพิสูจน์หลักฐานได้ทำการตรวจวัตถุพยานในที่เกิดเหตุเพิ่มเติม โดยเฉพาะเศษซากที่ตกหล่นอยู่บริเวณที่เกิดเหตุ อาทิ นอต ข้อต่อล้อ หัวลากรวมทั้งหมด 12 ชิ้น เพื่อทำการตรวจพิสูจน์เพิ่มเติมเพื่อหาเบาะแสสาเหตุของการเกิดอุบัติเหตุดังกล่าว อย่างไรก็ตาม จากการตรวจสอบเบื้องต้นพบว่า ระหว่างที่เกิดเหตุมีผู้ทำหน้าที่บังคับเครื่องบิน 1 คน มีคนขับรถลาก 1 คน ส่วนผู้เสียชีวิตนั่งอยู่ทางด้านซ้ายมือ ทำหน้าที่เป็นผู้ประสานงานกับคนขับเครื่องบินเพื่อบอกทิศทางให้คนขับรถลากเลี้ยวไปตามเส้นทางที่ทำการลากเครื่องบิน ทางพนักงานสอบสวน สน.ดอนเมือง จะสอบปากคำพยานที่อยู่บริเวณที่เกิดเหตุทั้งหมดอีกครั้ง โดยเฉพาะผู้ที่ทำหน้าที่อยู่บนหอบังคับการบิน รวมถึงผู้ที่ทำหน้าที่ขับรถลากบริเวณดังกล่าวว่าเพิ่มเติมถึงเหตุเกิดที่เกิดขึ้นต่อไปมีรายงานว่า ผู้ชายบาดเจ็บที่เป็นคนขับรถลากจูงเครื่องบินของบริษัทรายย่อยแห่งหนึ่ง (ซัพพลายเออร์) ที่ขับรถในระหว่างเกิดเหตุเครื่องบินไหลมาชนดังกล่าว มีอาการบาดเจ็บเล็กน้อย ได้เข้ามารักษาตัวที่โรงพยาบาลภูมิพลฯ ก่อนที่แพทย์จะปล่อยตัวกลับไปพักฟื้นที่บ้านแล้ววันนี้ ซึ่งพนักงานสอบสวนจะเรียกไปสอบปากคำถึงเหตุการณ์ที่เกิดขึ้นทั้งหมดอีกครั้งนอกจากนี้ ยังมีใบแถลงการณ์ของนายวุฒิภูมิ จุฬางกูร ประธานเจ้าหน้าที่บริหารและกรรมการบริหาร สายการบินนกแอร์ มีข้อความว่า เรียนพนักงานนกแอร์ทุกๆ ท่าน จากการสูญเสียเพื่อนพนักงานของเรา คุณธนิสร อ่อนชะอำ นายช่างประจำภาคพื้นดิน ฝ่ายซ่อมบำรุงอากาศยาน ไปเมื่อช่วงสายของวันนี้ กระผม ฝ่ายบริหารทุกๆ ท่าน และคณะกรรมการบริษัท ตลอดจนเพื่อนๆ พนักงานทุกคน ขอแสดงความเสียใจอย่างสุดซึ้งต่อเหตุการณ์ที่ไม่คาดคิดในครั้งนี้ โดยบริษัทจะดำเนินการช่วยเหลือและเยียวยาครอบครัวของพนักงานอย่างเต็มที่ ทั้งนี้ ขอส่งกำลังใจไปให้เพื่อนพนักงานทุกๆ ท่านให้มีพลังใจที่ดีในการทำงาน ซึ่งผมและฝ่ายบริหารทุกท่าน จะร่วมแรง ร่วมใจ ส่งเสริมกระบวนการ ด้านความปลอดภัยอย่างที่สุด และขอให้ทุกท่านรักษามาตรฐานการทำงานให้รัดกุมต่อไป.
ร.ต.อ. อดีต รองสวป.สภ.เกาะสมุย พ่อของนายช่างภาคพื้นดินนกแอร์ รับศพลูกชายที่ รพ.ภูมิพลฯแล้ว ท่ามกลางความโศกสลด นำศพไปตั้งบำเพ็ญกุศลวัดบ้านเกิด เจ้าตัวยังข้องใจทำไมลูกถึงกระโดดหนีไม่ทัน
เครื่องบินชนรถลาก,เครื่องบินนกแอร์,สายการบินนกแอร์,เครื่องบินนกแอร์ชนรถลาก,ท่าอากาศยานดอนเมือง,นายช่างนกแอร์,ธนิสร อ่อนชะอำ,ข่าวทั่วไป